
licet de firma essent, seorsum tamen ab aliis cum quibusdam
signis appositis mittebantur. Reliqui vero comitatus solos
usuales et instantis monetae legitimos denarios tarn de firmis
quam de placitis afferebant. At postquam rex illustris, cujus
laus est in rebus magnis excellentior, sub monarchia sua per
universum regnum unum pondus et unam monetam instituit,
omnis comitatus una legis necessitate teneri et generalis
commercii solutione coepit obligari. Omnes itaque idem
monetae genus quomodocunque teneantur solvunt ; sed tamen
exactionis quae de combustione provenit jacturam omnes non
sustinent. Item hii taleas faciunt de receptis, et commune est
eis cum clerico thesaurarii, ut per brevia regis vel praecepto
baronum, thesaurum susceptum expendant ; non tamen
inconsultis dominis suis. Hii tres simul omnes vel vicissim
cum thesauro mittuntur cum oportuerit. His tribus praecipua
cura est in omnibus hiis quae in inferiori scaccario fiunt.

D. Ergo, ut video, licet his per breve regis, vel praecepto
eorum qui praesident, thesaurum susceptum consultis tamen
dominis suis expendere.

M. Licet, inquam, hoc modo. De liberationibus servientium
inferioris scaccarii, et de minutis necessariis scaccarii emendis,
qualia sunt vasa ilia lignea, et alia, de quibus infra dicetur,
eorum fidei committitur; alias autem non. Qui vero breve
regis vel cartam detulerit pro pecunia, praecipientibus^ dominis
suis, hac ei lege solvatur id quod expresse nominatur in brevi,
ut antequarn exeat, susceptam pecuniam numeret ; quod si
quid defuerit, redeat ad scaccarium is qui suscepit, et fidei
religionem praestet sub hac forma : quod quantum suscepit
reportavit, hoc apposito, secundum conscientiam suam, ut fit
in aliis ; et hoc facto, solvatur ei quod restat; numerata
prius eadem coram omnibus a constitutis computatoribus.
Si vero lege sibi proposita ostium thesauri egressus fuerit ;
quaecunque fuerit persona, vel quantacunque jactura, non ei
respondeatur. Militis argentarii et fusoris officia sibi videntur
annexa, et ad superius scaccarium magis pertinentia; et
ob hoc ibidem cum ceteris ofnciis explananda. Quatuor com-
putatorum officium hoc est. Cum in scaccarium numeranda
pecunia mittitur, unus eorum diligenter totam commiscet, ut
non seorsum meliores et seorsum deteriores sint, sed mixti, ut
ponderi respondeant ; quo facto, camerarius ad librarn
scaccarii ponderat quantum oportet in trutina. Quod si
numerus xx. solidorum plus quam vi. nummis excreverit